CELEX: 32013D0483
Language: mt
Date: 2013-09-30 00:00:00
Title: 2013/483/UE: Deċiżjoni tal-Kunsill tat- 30 ta' Settembru 2013 dwar l-applikazzjoni tar-Regolament Nru 41 tal-Kummissjoni Ekonomika għall-Ewropa tan-Nazzjonijiet Uniti dwar dispożizzjonijiet uniformi li jikkonċernaw l-approvazzjoni tal-muturi fir-rigward tal-istorbju  Test b’relevanza għaż-ŻEE

5.10.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 263/15
            
         DEĊIŻJONI TAL-KUNSILL
   tat-30 ta' Settembru 2013
   dwar l-applikazzjoni tar-Regolament Nru 41 tal-Kummissjoni Ekonomika għall-Ewropa tan-Nazzjonijiet Uniti dwar dispożizzjonijiet uniformi li jikkonċernaw l-approvazzjoni tal-muturi fir-rigward tal-istorbju
   (Test b’relevanza għaż-ŻEE)
   (2013/483/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 114 u 207 tiegħu, flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Bid-Deċiżjoni tal-Kunsill 97/836/KE (1) l-Unjoni aderixxiet għall-Ftehim tal-Kummissjoni Ekonomika għall-Ewropa tan-Nazzjonijiet Uniti dwar l-adozzjoni ta' preskrizzjonijiet tekniċi uniformi għall-vetturi bir-roti, għat-tagħmir u l-partijiet li jistgħu jitwaħħlu u/jew jiġu użati fuq vetturi bir-roti u għall-kundizzjonijiet għar-rikonoxximent reċiproku tal-approvazzjonijiet mogħtija fuq il-bażi ta' dawn il-preskrizzjonijiet (2) (il-"Ftehim tal-1958 Rivedut").
            
         
               (2)
            
            
               Ir-rekwiżiti armonizzati tar-Regolament Nru 41 tal-Kummissjoni Ekonomika għall-Ewropa tan-Nazzjonijiet Uniti (NU/KEE) — Dispożizzjonijiet uniformi li jikkonċernaw l-approvazzjoni tal-muturi fir-rigward tal-istorbju (3) (ir-"Regolament tan-NU/KEE Nru 41") huma intenzjonati li jneħħu ostakli tekniċi fil-kummerċ tal-vetturi bil-mutur bejn il-Partijiet Kontraenti għall-Ftehim tal-1958 Rivedut u biex jiżguraw li vetturi bħal dawn joffru livell għoli ta' sikurezza u protezzjoni.
            
         
               (3)
            
            
               Id-Direttiva 2002/24/KE tal-Parlament Ewropew u tal-Kunsill (4) u d-Direttiva 97/24/KE tal-Parlament Ewropew u tal-Kunsill (5) u l-miżuri ta' implimentazzjoni tagħha, jagħtu mandat għall-adozzjoni ta' livelli permissibbli tal-ħoss, sistemi tal-exhaust u proċeduri għall-ittestjar ta' vetturi bil-mutur b'żewġ roti jew bi tlieta.
            
         
               (4)
            
            
               L-Anness III għall-Kapitolu 9 tad-Direttiva 97/24/KE fih rekwiżiti għall-approvazzjoni tat-tip ta' vetturi tal-kategorija L fir-rigward tal-livell permissibbli tal-ħoss u s-sistema tal-exhaust tagħhom. Vetturi tal-kategorija L huwa l-isem tal-familja ta' vetturi ħfief bħal roti motorizzati, mopeds b'żewġ jew tliet roti, muturi bi u mingħajr sidecar, triċikli u kwadriċikli.
            
         
               (5)
            
            
               Fid-data tal-adeżjoni tagħha għall-Ftehim tal-1958 Rivedut, l-UE aderixxiet għal numru limitat ta' Regolamenti tan-NU/KEE elenkati fl-Anness II tad-Deċiżjoni 97/836/KE; ir-Regolament Nru 41 tan-NU/KEE ma kienx inkluż f'dik il-lista.
            
         
               (6)
            
            
               Kif previst fl-Artikolu 3(3) tad-Deċiżjoni 97/836/KE, u skont l-Artikolu 1(7) tal-Ftehim tal-1958 Rivedut, l-Unjoni tista' tiddeċiedi li tapplika wieħed, xi wħud jew kull wieħed mir-Regolamenti tan-NU/KEE li ma kinitx għadha aderixxiet għalih fiż-żmien tal-adeżjoni tagħha għall-Ftehim tal-1958 Rivedut.
            
         
               (7)
            
            
               Issa huwa xieraq li l-Unjoni tapplika r-Regolament tan-NU/KEE Nru 41 biex ikun hemm rekwiżiti armonizzati komuni fuq livell internazzjonali, li ser jiffaċilita l-kummerċ internazzjonali u li ser jieħu post ir-rekwiżiti tal-approvazzjoni eżistenti stipulati fl-Anness III għall-Kapitolu 9 tad-Direttiva 97/24/KE. Dan ser jippermetti lill-kumpaniji Ewropej li jsegwu sett wieħed ta' rekwiżiti rikonoxxuti mad-dinja kollha, b'mod partikolari fil- Partijiet Kontraenti għall-Ftehim tal-1958 Rivedut,
            
         ADOTTA DIN ID-DEĊIŻJONI:
   Artikolu 1
   L-Unjoni Ewropea għandha tapplika r-Regolament Nru 41 tal-Kummissjoni Ekonomika għall-Ewropa tan-Nazzjonijiet Uniti dwar dispożizzjonijiet uniformi li jikkonċernaw l-approvazzjoni tal-muturi fir-rigward tal-istorbju.
   Artikolu 2
   Din id-Deċiżjoni għandha tidħol fis-seħħ fil-jum ta' wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
   Artikolu 3
   Din id-Deċiżjoni għandha tiġi notifikata mill-Kummissjoni lis-Segretarju Ġenerali tan-Nazzjonijiet Uniti.
   
      Magħmul fi Brussell, it-30 ta’ Settembru 2013.
      
         
            Għall-Kunsill
         
         
            Il-President
         
         L. LINKEVIČIUS
      
   
   
      (1)  Id-Deċiżjoni tal-Kunsill 97/836/KE tas-27 ta' Novembru 1997 bil-għan tal-adeżjoni tal-Komunità Ewropea mal-Ftehim tal-Kummissjoni Ekonomika tan-Nazzjonijiet Uniti għall-Ewropa li jikkonċerna l-adozzjoni tal-preskrizzjonijet tekniċi uniformi għall-vetturi bir-roti, tagħmir u partijiet liema jistgħu jkunu ffittjati u/jew ikunu użati ma' vetturi bir-roti u l-kondizzjonijiet għar-rikonoxximent reċiproku tal-approvazzjonijiet mogħtija fuq il-bażi ta' dawn il-preskrizzjonijiet (Ftehim Rivedut tal-1958) (ĠU L 346, 17.12.1997, p. 78, Edizzjoni Speċjali bil-Malti: Kap. 11, Vol. 27, p. 52).
   
      (2)  ĠU L 346, 17.12.1997, p. 81, Edizzjoni Speċjali bil-Malti: Kap.11, Vol. 27, p. 52.
   
      (3)  ĠU L 317, 14.11.2012, p. 1.
   
      (4)  Id-Direttiva 2002/24/KE tal-Parlament Ewropew u tal-Kunsill tat-18 ta' Marzu 2002 li għandha x'taqsam mal-approvazzjoni tat-tip ta' vetturi bil-mutur b'żewġ roti jew bi tlieta u li tħassar id-Direttiva tal-Kunsill 92/61/KEE (ĠU L 124, 9.5.2002, p. 1, Edizzjoni Speċjali bil-Malti: Kap. 13, Vol. 29, p. 399).
   
      (5)  Id-Direttiva 97/24/KE tal-Parlament Ewropew u tal-Kunsill tas-17 ta' Ġunju 1997 dwar ċerti komponenti u karatteristiċi ta' vetturi ta' żewġ jew tliet roti b'mutur (ĠU L 226, 18.8.1997, p. 1, Edizzjoni Speċjali bil-Malti: Kap. 07, Vol. 03, p. 34).